
PLEC DE PRESCRIPCIONS TÈCNIQUES

PARTICULARS QUE REGEIX LA CONTRACTACIÓ DEL SERVEI PER AL MANTENIMENT DE L'ESPAI PÚBLIC DEL POLÍGON INDUSTRIAL CAN MAGRE, A SANTA EULÀLIA DE RONÇANA
1. INTRODUCCIÓ

1.1. Generalitats

El present Plec de Prescripcions Tècniques, juntament amb el que es disposa a la Llei de Contractes de l'Estat i en el Reglament per a la seva aplicació regirà en la realització del servei per al manteniment de l'espai públic del polígon industrial Can Magre, a Santa Eulàlia de Ronçana.

A més de les prescripcions contingudes en aquest Plec, seran d'aplicació les que, relatives al tipus de tasques que es realitzin, apareixen en els Reglaments, Normes, Instruccions o Plecs oficials vigents que guardin relació amb les esmentades tasques. 

1.2. Àmbit d’aplicació

Les prescripcions d'aquest Plec, seran d'aplicació al servei de manteniment de l'espai públic del polígon industrial can Magre a Santa Eulàlia de Ronçana.
Dins de la denominació espai públic s’inclou:

· Voreres

· Escossells d’arbrat

· Arbrat viari

· Zones d’aparcament públiques

· Zones verdes i passejos arbrats

· Tots aquells espais de caràcter públic inclosos dins de la delimitació del polígon industrial Can Magre.
A tots els articles del present Plec de Condicions Tècniques s'entendrà que el seu contingut regeix per a les matèries que expressen els seus títols en quant no s'oposin a allò establert a la Llei de Bases de la Administració Local, al Reglament General de Contractació.

1.3. Descripció del servei
L’Ajuntament de Santa Eulàlia de Ronçana té la voluntat de mantenir en bon estat de neteja i vegetació el polígon industrial can Magre a Santa Eulàlia de Ronçana.
És objecte d’aquest servei:

1. Desbrossada dels marges dels carrers fins a 2 metres a partir de la vorada, així com de les herbes que puguin haver crescut entre el paviment i la vorada o als escossells dels arbres o en qualsevol altre lloc de la vorera.
2. Desbrossada de l’interior de l’aparcament de vehicles del carrer Can Magre, així com dels dos aparcaments del carrer Roquetes (un per camions i un per vehicles), propietat de l’Ajuntament.

3. Desbrossada de la rambla de plataners del carrer Narcís Monturiol.

4. Desbrossada dels marges del vial d’accés al polígon, des de la cruïlla amb la carretera de Barcelona, fins a la cruïlla amb el carrer Roquetes, amb una amplada de 2 metres a banda i banda. 

5. Recollida de les deixalles de tots els carrers i zones públiques del polígon amb mitjans mecànics i manuals, disposició per fraccions al gestor autoritzat que correspongui. S’inclouen també les zones desbrossades.
6. Retirada de la vegetació espontània dels escossells de tots els arbres del polígon. No es procedirà a aplicar cap tractament herbicida.
7. Retirada dels rebrots de soca de tots els plataners del polígon.

8. Poda de les branques que destorbin l'entrada i sortida de vehicles de les naus així com el pas dels vianants o causin molèsties als usuaris del polígon.

9. Recollida de les fulles dels plataners de tots els vials i dels dos aparcaments, especialment a la tardor, de manera que no s’acumulin en voreres o vials.
2. GESTIÓ DEL SERVEI 

2.1. Calendari de les actuacions
El calendari de prestació dels serveis el presentarà el licitador, fent una proposta de repartiment de les tasques entre el mes de gener i el mes de desembre.
Serà indispensable alliberar algunes hores per a possibles incidències que puguin sorgir i que hauran de ser resoltes de forma urgent. Aquestes incidències estaran directament relacionades amb l’objecte del servei.

La proposta de calendarització inclourà, com a mínim, actuacions cada 15 dies, de manera que no passin mai més de 15 dies entre actuació i actuació.
2.2. Documentació i coordinació amb l’Ajuntament 
L’adjudicatari haurà de designar una persona que faci d’interlocutor amb els Serveis Tècnics de l’Ajuntament. Aquesta persona serà la responsable de controlar el bon funcionament del servei i facilitarà periòdicament la següent documentació: 
- Informe amb fotografies de cadascuna de les actuacions efectuades, detallant les hores de servei efectuades i les tasques realitzades en cada actuació.
L’adjudicatari i l’Ajuntament estableixen com a mínim una reunió a l’any, per tal de fer balanç, sens perjudici que se’n puguin fer d’altres, a petició de qualsevol de les parts.
2.3. Personal
El contractista tindrà el personal (degudament capacitat) per garantir el bon servei en l’activitat. Aquest personal dependrà del contractista i aquest complirà les obligacions en relació als seus treballadors establertes per llei. 
2.4. Mitjans destinats al servei
L’adjudicatari ha de disposar dels actius necessaris, equips i materials, per la realització de les tasques contractades, i no podrà exigir a l’Ajuntament les despeses que es puguin derivar del servei, ni en concepte de transport, manteniment, reparació, reposició o nova adquisició per consum, desgast o obsolescència. 
3. VIGÈNCIA DEL CONTRACTE
La durada del contracte és d’un any, a comptar a partir de l’endemà de la signatura del corresponent contracte, podent-se prorrogar tres anys més per anualitats successives abans de la seva finalització, si hi ha acord exprés entre les dues parts. Finalitzada la vigència del contracte, l’adjudicatari vindrà obligat a assegurar la continuació del servei fins que hi hagi un nou prestatari d’aquest.

